
D 
iaranson siman pasa a tuma luga 
na Castilla-La Mancha caminda go- 
bierno Hulandes a firma varios acuerdo 
cu e compania Iberdrola, relaciona cu 
proyectonan di energia berde hidroge- 
no, caminda Hulanda lo bay hunga un 
rol importante den e proceso aki. 


Pa e bishita aki, Su Mahestad Rey 
Willem-Alexander, hunto cu Minister di 
Clima y Energia di Hulanda, Rob Jetten 
y varios otro persona, a bishita Madrid 
caminda a firma varios acuerdo di 
cooperacion entre gobierno Hulandes 
y Spaño. 


Cu e acuerdo aki, Hulanda lo converti su 
mes den e centro logistico mas impor- 
tante, cu lo ta den haf di Rotterdam, pa 
Noreste di Europa y lo haci uzo di haf di 
Rotterdam pa crea un centro logistico 
cu lo converti Hulanda como e centro 
principal pa loke ta hidrogeno. 


Notabel den informacionnan cu a wordo 
publica riba e desaroyo aki, por a tuma 
nota cu tambe a participa e manager 
di ‘Waterstof Business Development’ , 
esta sr Helmie Botter, cual ta un seccion 
di e conocedo “Gasunie” cu den pasado 
tabata aki na Aruba caba pa yuda den 
e plan pa converti Aruba den e prome 
pais dependiente di “green energy.” 


E informacion tambe ta mustra cu 
establecimento di un centro logistica 
di importacion pa ‘Hynetwor Services, 
cu tambe ta un seccion importante 
di Gasunie, pa transporta hidrogeno 
berde pa e sector industrial Europeo 
cu lo ta encarga cu transporte di esaki, 
Hulanda a sigura su mes di ta e centro 
mas importante pa loke ta exportacion 
di hidrogeno. 


A ser menciona tambe cu Walter Moone 
kende ta Presidente di New Energies 
& LNG Vopak, Cees van Gent kende 


ta CEO di HES International y tambe 
Ulco Vermeulen kende ta miembro di e 
Uitvoerend Bestuur van Gasunie, tambe 
tabata presenta pa e acto di firma di e 
acuerdo aki siman pasa. 


Iberdrola e compania Spaño, oficial- 
mente siman pasa a scoge e grupo 
aki pa importa, almacena, y distribui 
hidrogeno berde unda esaki lo tin cu 
bay y cu e acuerdo aki entre Iberdrola, 
e compania ACE Terminal na Rotterdam 
ta dal un adelanto grandi pa realisa e 
acuerdo di cooperacion entre Hulanda 
y Spaña. 


Contrario na loke Minister di Energia 
di Aruba, Glenbert Croes ta señala, 
e compania Acciona Energia, no ta 
formando parti di e acuerdo aki pero e 
mandatario ta considera e acuerdo aki 
masha importante pa converti Aruba 


tambe den un centro di distribucion pa 
Caribe. 


Aruba por ta formando parti oficial 
di henter e proceso aki, si pa rason 
politico, gobierno di Minister Glenbert 
Croes, a dicidi di termina tur coopera- 
cion cu GasUnie, cual tabatin palabra- 
cionnan concreto cu gabinete Mike 
Eman I pa yuda Aruba bira un di e 
prome paisnan pa depende totalmente 
riba energia berde. 


Tur proyecto di e gobierno anterior, a 
ser cancela y varios institucion cu a 
establece nan mes na Aruba pa forma 
plan di e proyecto aki, a mira con a para 
tur cooperacion y loke awe por a sirbi e 
interes general di e pais, a bay perdi y 
awor tin cu cuminsa di nobo, caminda 
practicamente Hulanda ta cosechando 
mas tanto riba e tereno aki. 


Gasunie cu gobierno a core importante den 
establecimento di planta hidrogeno na Hulanda 

E 
dos acusadonan presenta diabierna dilanti mesa berde 
pa contrabanda di hende tabata Rudolf Irausquin Marin 
(41) y Lorenzo Diaz (40), ambos naci y biba na Venezuela. 
E ultimo aki tabata capitan. Hues a mustra nan, ora di sen- 
tencia, e peligro cu nan ta pone hende aden. Pio pasobra e 
capitan aki nunca antes, segun su palabranan, a yega di bini 
Aruba. Y no tabata sa e rumbo cu e mester tuma. 


E acusacion contra e dosnan aki ta cu riba 30 di december 
ultimo hunto a trece seis persona di Venezuela of Colombia, 
sin status legal pa drenta Aruba. A haci esaki pa placa y a 
pone bida di e hendenan na peligro pa motibo cu e boto no 
tabatin un sistema di nabegacion, no tabatin iluminacion y 
tampoco suficiente vest. 


Ambos acusado a declara nan mes culpabel. Lorenzo, kende 
tabata capitan, a splica cu el a wordo acerca pa haci e biahe 
pa baha e hendenan na Aruba. Bou yoramento el a conta di 
e situacion dificil na Venezuela y e no tabata sa kico mas pa 
haci. 


Sinembargo e pago e lo a haya ora cu e bolbe. Pero el a 
wordo deteni na Aruba, prome cu e hendenan por a baha for 
di e boto. Entre e seis pasaheronan tabatin un hende muhe. 
Irausquin Marin no mester a paga pa e biahe pasobra el a 
yuda e capitan durante e biahe pa Aruba, sacando awa cu 
yena den e boto. 


Tristo den e caso aki ta cu aunke Lorenzo tabata capitan, 
el a haci e biahe sin cu e boto ta cumpli cu e rekisitonan di 
nabegacion y sin cu nunca el a yega di bini Aruba. Ora cu 
Hues a puntr’e unda e mester a drenta, su contesta tabata 
eynan, mustrando cu su dede direccion pazuid di Aruba. 
Pero un conocemento di e ruta mes pa Aruba e no tabatin. 
Aparentemente, e tabata guia su mes pa e luznan, resando 
cu ta Aruba e ta yegando y cu su wowo no a bira. 


Durante interogacion di Hues el a bolbe cuminsa yora y pidi 
pordon ora cu e Magistrado a puntr’e si e ta consciente cu 
el a pone bida di tur e personanan na peligro, nabegando di 
e forma ey. Pero Hues a bis’e mesora “ami bo no tin cu pidi 
pordon. Ami no tabata den e boto. Bo a pidi e otro hendenan 
pordon,” a puntr’e. Su contesta tabata no. 


Irausquin di su banda a bisa cu el a haya e biahe gratis, 
basta cu e yuda e capitan. E kier a bini Aruba pa traha di 
forma ilegal. E tabatin duele cu Pasco e no por a regala su 
yiunan. Pa e motibo aki e kier a bin traha, acumula placa y 
pa e siguiente Pasco e cumpli cu su yiunan. 


El a conta tambe cu e no tabatin un trabou regla ainda, pero 
si amigonan cu lo por a dun’e un man. 


Despues cu a mira e nave riba radar, Kustwacht a bay direc- 
cion di e punto y a haya e grupo aki, sin ningun material di 
nabegacion. Irausquin tabatin un celular den su poder y e 
señora tabatin un GPS den su tas. 


Fiscal a bisa e acusado cu loke el a haci tabata sumamente 
peligroso. Hopi hende nan bida a core peligro y como capitan 
e mester tabata por sa miho cu haci un biaha di e forma aki. 
“Mi por compronde cu e situacion na Venezuela ta malisimo, 
pero esaki sigur no ta e forma pa soluciona boso problema.” 


A tene cuenta cu loke ta e norma di Hof y a yega na e conclu- 
sion, mirando cu ta prome biaha, un castigo di 18 luna pa 
cada un. 


Abogado mr. Canwood cu a representa nan a splica cu no tin 
problema pasobra su clientenan a acepta e hecho. Abordo 
tabatin hende cu conocemento di nabegacion y sa kico 
mester pa haci un biahe sigur. A declara cu conscientemente 
nan a scoge pa haci e biahe di e forma aki. Pues nan tabata 
consciente di e peligro. 


Di otro banda e ta haya e castigo hopi halto. A mustra riba 
casonan di personanan cu a wordo deteni y a deporta nan cu 
un dagvaarding sin cu a sinta nan castigo mes. Mas ainda. 
Tin caso di un capitan cu a yega di haci un biahe unda un 
hende a perde su bida. Asina mes, el a haya un castigo y 
despues a bolbe atrap’e na mei ultimo. Pa colmo, e mes a 
declara cu na december tambe el a haci un biahe. Y tin dife- 
rente hende a laga nan bay prome cu a yega dilanti mesa 
berde. 


Hues a dicidi di pensa un rato y despues a dicta sentencia 
mesora. El a bisa cu berdad e tin dato cu a detene hende 
atrobe na mei, pero e no tin dato disponibel pa demostra cu 
loke e abogado a trece dilanti ta berdad. 


El a haya proba traficacion di hende. E acto cu nan a comete 
ta bay en contra di loke ta e maneho di Gobierno, pa combati 
ilegalidad. 


Mirando e peligro cu a pone e hendenan den dje y teniendo 
cuenta cu loke ta e maneho di Hof, a dicidi di bay di acuerdo 
cu loke fiscal a pidi, esta 18 luna. 


E duo a keda di bay pensa si nan ta apela of no. 


Traficacion di hende a trece castigo pisa pa capitan 

L 
o ta un acto masha desagradabel, si cualkier oponente 
di gobierno of di partido MEP, a trata di uza e situacion di 
emergencia di salud cu Parlamentario Setty Christiaans ta 
pasando aden, como un topico pa haci politica contra di e 
gobierno cu e ta sostene. 


For di siman pasa a bira conoci cu parlamentario Christiaans 
Yarzagaray a wordo confronta cu problema serio cu su salud, 
cual entre otro a pone cu su mobilidad tabata hopi limita 
pa cual el a ser interna den dr Horacio Oduber Hospital, pa 
wordo atendi riba loke su persona ta confrontando. 


Prome Minister Evelyn Wever Croes den fin di siman, a dicidi 
di pone un post riba su facebook, relaciona cu e situacion 
di su colega di partido, reaccionando riba diferente expre- 
sionnan cu a ser haci principalmente riba rednan social, 
relaciona cu e situacion di ausencia di Setty ta haci den 
parlamento principalmente relaciona cu leynan cu tin cu 


wordo atendi y aproba. 
Premier Wever Croes tratando di gana simpatia politico pa 
su mes y su partido, a inicia pa mustra cu “oponentenan” 
kier sembra duda den partido MEP” insinuando cu MEP lo tin 
cu reemplasa Setty Christiaans Yarzagaray. 


Segun e lider di MEP, opositornan politico lo ta speculando 
cu un Minister di MEP den e actual gabinete lo tin cu baha pa 
reemplasa e parlamentario malo pero esaki ningun momento 
ta corecto ya cu ningun partido opositor, esta esunnan cu 
tin fraccion den parlamento, a haci un solo observacion riba 
salud di parlamentario di MEP. 


Ta for di algun dia caba ta circulando riba rednan social cu 
entre otro Minister Endy Croes lo a nenga rotundamente y 
cu for di diabierna merdia ta ser specula manera cu Evelyn a 
pone, cu Rocco Tjon lo retira como Minister y bay Parlamento. 


Tur esaki pa motibo cu e proximo pa bin na remarca pa reem- 
plasa Setty, lo ta Guilfred Besaril, kende a wordo expulsa for 
di partido y contra kende lo tin keho entrega mientras cu el 
a ser nenga acceso na oficinanan di gobierno den Cocolishi. 


Ningun otro opositor di gobierno y di MEP, sea cu ta 
Accion21, MAS, AVP of e dos independiente a haci cualkier 
tipo di mencion relaciona cu esaki. 


Ta mas cu claro cu ningun momento por sugeri cu Setty tin 
cu baha, ya cu e aspecto humano ta hunga un rol serio aki y 
ta dificil pa kere cu cualkier oponente di MEP y gobierno, lo 
sikiera hinca esaki den su cabes pa haci algo politico cu’ne. 


Sin duda ta tremendo pa scucha Prome Minister Wever Croes 
bisa cu na e momento aki, partido MEP no ta pensando mes 
pa reemplasa Parlamentario Setty pero cu e pot aki di e lider 
di MEP, ta su persona y su partido ta abusando di e situa- 
cion y kier saca probecho politico for di un asunto cu no tin 
probecho politico pa saca. 


Bin bishita nos y probecha! 


Paña di bon calidad na bon prijs. 


Adres: Avenida Milio J. Croes 47 local 3 
Telefon: 5646733 – 5653466 
E-mail: info@carlymar.com 


Contrario na ponencia di Prome Minister 


Ningun partido di oposicion 
a reacciona riba salud di Parlamentario 

E 
echo cu Aruba a yega Tier 2 nombra pa State Department riba traf- 
ico y contrabanda di hende, ta un bon noticia berdad. Sinembargo 
tin hopi aspecto cu mester tene cuenta cu ne. 
Despues di e presentacion di parti di gobierno, toch tin un preocu- 
pacion y prensa no a keda sin haci su pregunta. 


Trafico di hende ta un tema hopi amplio y ta importante pa sa si 
gobierno di Aruba ta trahando cu Venezuela riba esaki. 
Segun minister Rocco Tjon, mirando cu ta enfoca hopi riba 
migracion di e Venezolanonan, mirando cu Venezuela t’e pais 
cercano. 
Riba nivel di oper- 
acion, 
informa- 
cion y inteligencia 
tin 
contacto 
cu 
Venezuela. 
Internacionalmente 
tambe 
Aruba 
ta 
discuti y papia riba 
dje, trahando hunto 
den Reino (Justitieel 
vierlandenoverleg). 
Ta un topico cu ta 
atende hopi cu ne, 
tanto tambe riba e 
parti represivo, esta 
accion y coopera- 
cion mas extenso 
cu kustwacht pa por 
haci nos fronteranan 
mas sigur. 


Pero tambe tin MoU 
cera entre e paisnan 
di reino (Corsou, Sint 
Maarten, Hulanda y 
Aruba) riba e tema 
specifico aki. 
Ta un topico corecto 
cu ta duna aten- 
cion no solamente 
local, nacional, pero 
tambe den coop- 
eracion den reino, 
ta duna esaki su 
debido atencion. 


Minister Rocco Tjon: 
Ta duna hopi atencion riba trafico 
di hende riba nivel di Reino 

D 
iahuebs anochi a tuma luga un man- 
ifestacion impactante dilanti di edi- 
ficio di John Wesley College (JWC), unda 
lidernan spiritual, cristian, maestronan, 
Ex -alumnonan y parlamentarionan a uni 
nan forsa cu un masa di hende cu taba- 
ta tene bela den nan man pa resa y lucha 
pa conservacion di e institucion historico 
aki. Mas tempran den e dia, lider di oposi- 
cion, mr. Mike Eman, a presenta un nota 
den nomber di fraccion di AVP dirigi na 
Minister di Enseñansa. Den e nota aki tin 
dies proposicion alternativo pa evita e ce- 
ramento di e scol. Anochi, Eman a splica 
e nota, cu un ruta alternativo pa conser- 
vacion di e scol, na e masa. E perspectiva 
aki a ricibi aprobacion grandi di e presen- 
tenan. JWC ta existi for di 1955 y ta un 
scol cu un historia importante den ense- 
ñansa cristian na Aruba. 


Den e nota, titula “The Case for John 
Wesley College”, e fraccion di AVP ta boga 
pa conservacion di JWC y ta pidi gobierno 
pa reconsidera e decision pa cera e scol. 
E plan di dies punto den e nota ta trata 
diferente aspecto y ta presenta argumen- 
tonan convincente pa enfatisa e balor y 
potencial di JWC. Lider di oposicion y su 
fraccion ta kere cu e desafionan cu JWC ta 
enfrenta por wordo transforma den opor- 
tunidadnan pa innovacion y crecemento. 


“Enseñansa ta e fundeshi pa un comun- 
idad florece y ta forma futuro di individ- 
uonan y comunidadnan,” e democrata 
cristian, mr. Mike Eman a expresa. “John 
Wesley College tin un herencia rico di 
excelencia academico y balornan cristian, 
y e conservacion di dje ta di importancia 
crucial pa comunidad di San Nicolas y pa 
enseñansa na Aruba den su totalidad.” 


E nota ta enfatisa e importancia di JWC 
como un guia di conocemento, balornan 
moral y excelencia den enseñansa. E ta 
boga pa klasnan mas chikito, ta puntra 
atencion pa e efecto desmotivante di cera 


scol y ta enfatisa e necesidad di un dialogo 
inclusivo cu tur partidonan envolvi. 
Fraccion di AVP ta kere cu conservacion 
di JWC no ta nifica solamente garantisa un 
edificio fisico, sino tambe ta forma futuro 
di enseñansa na Aruba y comunidad di 
San Nicolas. 


Un di e puntonan importante den e nota 
ta enfatisa e posibilidad di transforma 
desafionan den oportunidadnan pa inno- 
vacion. E caida den inscripcion di alum- 
nonan pa John Wesley College (JWC) ta 
wordu reconoci como un desafio comparti 
cu institutonan di enseñansa den mundo. 


Enbes di mira esaki como un obstaculo 
insuperabel, e nota ta enfatisa cu JWC 
por capitalista riba e desafio aki como un 
oportunidad pa innovacion y crecemento, 
den colaboracion cu comunidad. 
E nota ta mustra cu JWC por bira un 
modelo pa trata creativamente y positiva- 
mente cu desafionan manera esaki. Dor di 
acepta innovacion, JWC por desaroya idea 
nobo y strategianan pa garantisa ense- 
ñansa di calidad y adapta na e cambio den 
necesidadnan di studiantenan. Den e nota 
di fraccion di AVP ta menciona ehemp- 
elnan exitoso for di otro paisnan caminda 
scolnan a trata caida den inscripcion cu 
desaroyo di ideanan nobo. 


Dor 
di 
alinea 
esfuersonan 
aki 
cu 
“Sustainable Development Goal” #4, 
cu ta enfatisa enseñansa di calidad pa 
tur hende, JWC por desaroya como un 
pionero den innovacion den enseñansa 
na Aruba. E enfoke aki no solamente ta 
stimula sostenibilidad di e institucion, pero 
tambe ta contribui na desaroyo amplio di 
un comunidad bon educa y activamente 
inclusivo. 


E nota ta sugeri pa salba JWC pa busca 
partnernan cu empresanan local, intro- 
duci programanan specialisa cu ta adapta 
na area di carera emergente. JWC por bira 


un ehempel di adaptacion y resiliencia, 
mientras ta brinda enseñansa di calidad 
cu ta prepara studiantenan pa e cambio di 
necesidadnan den futuro. 


Den su conclusion, mr. Mike Eman ta cita 
palabranan di John Wesley: “Haci tur cos 
bon cu bo por, cu tur medionan cu bo por 
haya, den tur manera cu bo por, na tur luga 
cu bo por, na tur momento cu bo por, pa 
tur hende cu bo por, con largo cu bo por.” 
E ta yama gobierno di Aruba pa reconoce 
e impacto profundo di JWC y no acepta 
e cierre como un hecho inevitabel, pero 
como un oportunidad pa innova henter 
enseñansa na Aruba. 


Lider di fraccion di AVP, mr. Mike Eman: 


San Nicolas a mustra union pa salba JWC 

D 
iasabra mainta rond di 11’or Capitan di vuelo di Ameri- 
can Airlines AA9600 cu ta un Airbus a avisa toren cu e 
avion lo tin problema cu e sistema di hydraulic. 


Toren di Aruba na su turno a avisa Brandweer na prome 
instante di un “klein alarm”, algun rato despues esaki a 
bira un “groot alarm”. Na e momento ey e avion cu ta un 
Airbus tawata tin 187 pasahero y nan tawata biniendo for 
di Charlotte.  


Manera semper di sorto di casonan asina, camindanan ta 
wordo blokia door di polis, pa esnan cu mester yega lihe 
yega y esnan cu no tin nada di haber pa keda leu. 


Brandweer na yegada di e avion tawata cla, pero no mester 
a drenta den accion ningun rato, despues cu e capitan mes a 
confirma cu tur cos a bay bon. Pues nos por bisa, cu despues 
di hopi biaha cu capitannan ta duna notificacion cu tin un of 
otro problema, nos ekiponan di rescate ta bon prepara pa 
cualkier eventualidad. 


D 
iasabra mey anochi den presencia di autori- 
dad algun mucha a start varios pelea ariba 
caya. Esaki tawata na final di un fiesta di hoben- 
nan na un di establecimento nocturno den West- 
straat.  


Polisnan a presencia den algun minuut varios 
pelea aki aya. Pero no por a saca afo ni kico a 
causa esakinan.  E tawata manera algo palabra 
di paden, cu manera fiesta caba y nan sali pafo 
lo cuminsa bringa. 


Tin algun mucha cu a core bay di e sitio. Polis 
mester a pidi refuerso, debi cu tawata trata di un 
grupo grandi. Na final polis su presencia tawata 
necesario te ora mayornan a yega y busca nan 
yiunan, pa a mantene e orden publico. 


Despues di fiesta: 


Hobennan a subi caya y bringa na grandi dilanti polis 


D 
iadomingo marduga den careda di 2’or algun 
unidad policial a bay ariba e caminda di Mati- 
vidiri pa un auto cu a bolter. Na yegada di polis ya 
e chauffeur lo tawata pafo di auto y sinta un poco 
mas leu. Tawata trata di un dama na stuur di un 
BYD color shinishi. 


Ta mustra cu e auto a perde control y dal contra 
barancanan pabou di caminda, y pa despues 
keda ariba su banda drechi. Polisnan na e sitio 
a pidi pa un ambulance, unda cu na yegada 
Paramediconan a controla e dama. 


Dama a bolter cu su BYD den ora di marduga 


Airbus di American Airlines lo a haya problema cu e sistema di hydraulic 

SUNDAY BRUNCH 


D 
iasabra anochi e ekipo di RCA a logra clasifica pa e gran final di divi- 
sion di diabierna awor, logrando un empata di 1-1 contra di Deportivo 
Nacional, anotando e gol di empata na di ultimo minuut di wega. 


RCA a subi tereno cu 3 punto caminda e tabatin mester di un empate 
solamente contra di Nacional pa asina logra su clasificacion pero na di 
65 minuut di wega, Vladimir Francois para liber den centro di gol, ta kop 


RCA ta pasa pa final 
door di wowo di hangua 


Mas agresion contra referee 


na centro for di al a robes pa pone Deportivo 
Nacional dilanti 1-0 loke lo a nifica cu e ekipo 
di Noord lo pasa pa e final contra di Dakota. 


RCA cu no a hunga su miho wega e anochi aki, 
no por a drenta su ritmo pero den e ultimo 8 
minuutnan adicional cu referee Matos a duna, 
a start un ofensiva formal riba e gol di Nacional 
sin por a yega na e gol di empate. 


Sinembargo na falta di concentracion di 
Nacional faltando un minuut pa e final, cuater 
hungado di Noord ta permiti un hungado di 
RCA ricibi e bala pa despues e wordo tuma 
abou y asina RCA a haya un tremendo opor- 
tunidad. 


Un centro di e hoben Simmons ta yega riba 
cabes di Nathan kende ta pone e bala dilanti 
di gol y aki a sigui un tipo di ‘scrimmage” 
dilanti di e gol, caminda e marcado di punta, 
Mark Jacobs ta pusha e bala den net pa e gol 
di empata y e wega a bira 1-1. 


Un minuut despues referee Matos, kende a 
dirigi un tremendo partido ta pita pa final y 
RCA a logra su clasificacion mientras cu algun 
hungado di Nacional, kier a saca nan frustra- 
cion contra di referee Matos protestando cu e 
minuutnan adicional a pasa pero lubidando cu 
tur momento cu nan a haci esfuerso pa tarda 
e wega, referee tabata para su holoshi. 

E 
actual campeon 
di futbol di Aru- 
ba, Dakota diabier- 
na anochi tabata den 
mal posicion cu sola- 
mente un punto den 
dos partido hunga 
den e semi final di di- 
vision di honor mien- 
tras cu Britannia ta- 
bata lider despues di 
dos buelta, cu 4 pun- 
to. 


E ekipo di Paradera 
tabatin 
mester 
di 
solamente 
un 
empata pa pasa pa 
final 
pero 
Dakota 
tabatin mester di un 
milager pa no perde 
su titulo den e semi 
final aki y na final di 
cuenta e campeon lo 
defende su titulo e 
siman aki, contra di 
RCA. 


Britannia a bay ariba 
na di 43 minuut ora 
cu 
portero 
Gibby 
di Dakota a faya na 
intercepta un centro 
roba di banda robes 
y Pieter Susebeek a 
pusha e bala final- 
mente den gol pa su 
ekipo bay ariba 1-0. 


Un situacion ainda 
mas 
dificil 
pa 
e 
campeon Dakota pero 
ya na di 47 minuut 
e ekipo amariyo ta 
logra di empata e 
wega pa un penalty 
cu referee Dirks a 
duna pa motibo cu 
bala a dal den man 
di un defensor di 


Britannia a keda elimina y keeper ta scop referee 


Britannia caminda e ekipo di Paradera no a ni 
protesta pero Rick Hodge ta anota e 1-1. 


Dakota a haya bida y na di 56 minuut hasta 
ta saca bentaha di 2-1 cu gol di Fernando 
de Sousa kende ta anota via di portero Carl 
Geerman kende a saca e bala siendo cu e ta 
tras di liña di gol. 


Britannia a traha duro pa mantene e marcado 
aki y mester bisa cu Dakota no tabata convence 
cu su futbol y na tur hende a kere cu Britannia 
lo pasa pa e final pero futuro a dicidi otro. 


Na di 88 minuut den kisas e miho atake di 
Dakota, e medio campista Bosnie ta combina 
cu Gross y finalmente Bosnie ta drenta area 
penal caminda e ta kita portero Geerman for 
di su curpa pero esaki ta saca pia halto y ta 
tumba Bosnie y corectamente referee Dirksz ta 


pita pena maximo. 


Mesun Ricky Hodge ta anota su di cuater penalty 
den e semi final aki pa duna Dakota bentaha 
di 3-1 loke ta nifica cu den saldo di gol e dos 
ekiponan ta keda empata mescos cu den punto 
pero e golnan anota na fabor ta mas na fabor di 
Dakota cu asina a pasa pa e gran final. 


Ta di lamenta cu algun hungado di Britannia 
hunto cu e entrenado, a mustra di ta mal 
perdedo y na final di wega a comete actonan di 
violencia contra di arbitro Dirksz kende a pita 
un tremendo partido. 


E agresion a bay asina ley cu hasta dado 
momento, loke por wordo mira riba grabacion 
di e partido, cu keeper Carl Geerman ta scop e 
referee di patras y corectamente e ta ser duna 
un carchi cora. 

T 
he Hilton Aruba Caribbean Resort & Casino a fortifica 
su largo colaboracion cu Fundacion Pa Nos Comunidad 
(FPNC), un organisacion cu ta brinda cuminda, paña y mue- 
bleria na esnan den necesidad. 
Den nan colaboracion di mas recien, Hilton Aruba Caribbean 
Resort & Casino a haci un donacion generoso di mountain 
bikes cu a wordo uza pa bishitantenan por haya tour. Despu- 
es cu e resort a reemplasa esakinan cu bicicletanan nobo, 
nan a sigura cu e bicicletanan a wordo drecha, haya servicio 
y transporta pa FPNC pa distribui na nan clientenan. E man- 
tencion y servicio na e bicicletanan a wordo brinda pa Tri-Bike 
Aruba, y costonan pa loke tabata algun partinan cu mester 
a wordo reemplasa a wordo comparti entre Tri-Bike y Hilton. 
E donacion a bini tambe den cuadro cu un serie di colab- 
oracionnan exitoso entre Hilton y FPNC. Durante e pan- 
demia di Covid19, Hilton a haci un donacion grandi di 
3,900 ora boluntario na e food bank, sosteniendo e esfuer- 
sonan crucial pa brinda cuminda na comunidad. Adicio- 
nalmente ora cu Cruz Cora a inicia nan ayudo humanitar- 
io, Hilton a responde brindando tempo boluntario y esta- 
bleciendo ‘Blue Energy Food Bank Heroes.’ Hilton su team 
completo a dedica nan mes pa traha hunto cu FPNC pre- 


parando e paketenan pa famianan den necesidad durante 
varios luna. Hunto nan a participa tambe den loke tabata 
e Meal Packaging, un evento yama ‘Connect To Impact’ na 
unda cu 50,000 cuminda a wordo empaketa y distribui na 
famianan den necesidad registra na FPNC durante e aña. 
Den e ultimo dianan di fiesta, Hilton a presenta e Giving 
Tree den nan lobby pa encurasha donacion for di bishitan- 
tenan, amigonan y comercio. Tur loke a wordo recauda por 
medio di e iniciativa aki, hunto cu presupuesto di e decor- 
acionnan aki a wordo contribui na FPNC, reemplasando e 
decoracionnan tradicional cu actonan di caridad. E miem- 
bronan di team di Hilton Aruba ta sigui brinda ayudo bol- 
untario regularmente na e fundacion, inspira pa un senti- 
do di satisfaccion profundo y responsabilidad social mien- 
tras ta pasa bon hunto yudando otronan den necesidad. 
FPNC ta un organisacion non-profit cu ta operando riba nos 
isla desde 2009, cu e meta pa alivia pobresa y yuda den vari- 
os necesidadnan di miembronan di nos comunidad menos 
afortuna. Pa mas informacion por bishita nan website www. 
fpncaruba.com. FPNC ta expresa nan gratitud na e team di 
Hilton Aruba pa nan sosten durante momentonan critico na 
unda cu tabata tin hopi necesidad di asistencia. 


FPNC ta ricibi bunita donacion di 
Mountain Bikes for di Hilton Aruba 

D 
urante Conferencia di prensa di Gobierno di Aruba dia- 
bierna mainta, Prome Minister a elabora riba algun di e 
esfuersonan cu a wordo haci pa asina Aruba haya un evalu- 
acion positivo di US State Department y pone Aruba bek na 
e ranking Tier 2 


E Coördinatiecentrum mensenhandel en mensensmokkel 
(CMMA) a bin cu un campaña yama “Habri bo Wowo” pa 
asina conscientisa comunidad riba e importancia di ta 
alerta pa cu casonan di traficacion di hende. Ta importante 
pa ciudadanonan notifica autoridad den caso cu ta nota cu 
personanan ta wordo treci na un forma ilegal di otro pais, y 
ta wordo depriva di nan libertad, di por drenta y sali ora cu 
nan kier, si te hasta ora di bay banco tin un hende ta vigila 
nan, of si nota cu tin auto ta drenta sali cada rato di un cas 
den cercania, entre otro. Actualmente esaki no ta un prob- 
lema grandi na Aruba pero mester haci tur esfuerso pa evita 
pa e bira grandi, principalmente door di preveni. Aki ta unda 
CMMA tin un trabou grandi pa haci. 


Manera a wordo indica door di Minister di Husticia Rocco 
Tjon, Aruba a haci hopi inversion, a duna sosten y atencion na 
nos departamento of coordinatie punt, y a haci esfuersonan 
internacional tambe. September aña pasa, Prome Minister 
durante su biahe na New York, a reuni cu e Deputy Assistance 
Secretary for Caribbean Affairs di State Department sra. 
Barbara Feinstein, y a splica señora Feinstein con impor- 
tante esaki ta pa Aruba, y pa nan yuda Aruba pa nos no bay 
mas den Tier 3. Y nan a manda un hende cu ta compronde 
mas con e sistema ta aki na Aruba. 


Trece hende ilegal Aruba no ta algo permisibel, noble of 
normal. Esaki ta contra ley, specialmente si ta trece hende y 
bay abusa di nan. Ya caba na Aruba, un di cada 6 persona, 
ta indocumenta for di Venezuela. Gobierno ta haciendo tur 
esfuerso pa purba regula esaki y percura cu tur hende tin un 
bon calidad di bida. “Aruba como isla chikito, tin su limita- 
cionnan. Nos ta un isla y tin limitacion financiero, pues laga 
nos haci loke mester wordo haci na un forma regular no na 
forma ilegal”, Prome Minister a indica. 


Prome Minister ta haci un peticion na comunidad di Aruba, 
pa hunto keda alerta y pa ora cu cualkier ciudadano sinti cu 
tin un caso di traficacion di hende, meld na CMMA di biaha 
pa nan por actua debidamente. Por haci esaki riba medi- 
onan social, cmmaruba of por yama e hotline, 5923231 of 
na oficina na 5975223 of tambe via e-mail info@cmmaruba. 
com. “Pues awor nos ta den Tier 2, y ta keda na cada un 


di nos pa nos keda mantene pasobra ta hunto nos mester 
combati esaki”, Prome Minister a enfatisa. 


Prome Minister ta gradici señora Jeanette Baars y señora 
Angela Persad, cu ta dos dama cu tin pasion pa e trabou aki 
den e Coördinatiecentrum mensenhandel en mensensmokkel 
(CMMA). Nan a sa di carga y mehora e trabou y awor 
convence US State Department di con bon Aruba ta haci- 
endo su trabou. 
Tambe Prome Minister ta gradici henter e cadena di Husticia 
y Sociaal cu ta sostene e trabou aki. “Un danki di curason 
na boso tur y na Minister Rocco Tjon cu ta kere den esaki y 
cu tin un vision pa haci Aruba mas sigur y cu ta sostene e 
departamento y punto di coordinacion. 


“Ban haci tur otro esfuerso pa nos por mantene e rating aki 
pasobra ta masha poco isla den Caribe ta den Tier 2. Nos tin 
cu considera nos mes hopi dichoso cu esaki y semper traha 
pa sigui mehora. E compromiso di nos Gobierno ta pa sigui 
mehora y nos ta conta cu comunidad riba esaki tambe”, 
Prome Minister Evelyn Wever-Croes a expresa. 


Prome Minister Evelyn Wever-Croes: 


Esfuersonan cu a wordo haci pa conscientisa y preveni 


A haci cu Aruba a haya evaluacion positivo di US State Department y wordo poni bek na e ranking Tier 2 

A 
we mi kier a subraya un rapport cu IMF a saca riba per- 
formance di nos economia 2022/2023. Mi lo trata dife- 
rente punto pa asina pueblo por compronde y yega na e con- 
clusion cu Aruba su economia ta recuperando. Esaki sigur 
ta un bon noticia pa pueblo, pero mas cu esey, e ta un evi- 
dencia y fruto di un trabao serio y responsabel di Gabinete 
Wever-Croes-II. Aruba y e mundo a nabega den e crisis di 
pandemia cu un sabiduria y forsa, y awor un biaha mas Aru- 
ba ta riba e caminda di recuperacion economico y ta cumpli 
cu aprobacion cu un organo di autoridad y influencia global 
manera esun di IMF pa bon maneho y logronan importanti- 
simo. 


NOS DEBE NACIONAL TA BAHANDO 
Den un di e puntonan aki, nos por wak cu nos tabata tin un 
debe di 112.3% di nos GDP na 2020, y na 2022 e debe a 
baha caba pa 90.7% di nos GDP! Ta premira, si nos economia 
keda mantene e mesun resiliencia y gobierno mantene su 
disciplina pa tene gasto abao, nos lo sigui baha nos debe 
nacional na 2028 te na 71% di nos GDP. Un logro enorme! 
Ta p’esey e ta importante pa nos pais sigui produci surplus 
tur aña pa nos por sigui paga e debe y su interes pa asina 
gobierno por tin mas espacio pa inverti den e pais atrobe! 


NOS GDP TA CRECIENDO 
IMF den su ultimo rapport a declara cu e recuperacion 
economic di nos pais ta impresionante! IMF ta pronostica cu 
nos GDP lo crece cu 2.3% e aña aki y cu e añanan binidero 
esaki lo crece cu 1.1%. Na 2021 nos GDP a crece cu 27.6% 
y na 2022 e la crece cu 7.3%. 


NOS ECONOMIA TA CRECIENDO GRANDEMENTE 
Banco Central di Aruba tambe a saca su “State of the 
Economy” di ultimo kwartaal di 2022 y a bisa cu nos economia 


a recupera 9,6%!! CBA ta hasta bisa cu nos economia actual 
a surpasa nivelnan pre-pandemico!! Banco Centraal, IMF 
y gobierno ta confirma cu Aruba ta riba bon caminda. Si 
economia subi, debe lo sigui baha, nos pais lo cuminsa wak 
inversionnan aumenta atrobe. 


DI UN DEFICIT DURANTE PANDEMIA NA 2020 PA UN 
SURPLUS NA 2023 
Un di e problemanan mas grandi di Aruba, specialmente 
den e maneho di Gabinete Eman-I & II ta cu tur aña tabata 
tin un deficit entre 180 miyon pa 445 miyon florin. Esaki a 
hiba nos debe te na casi 90% di nos GDP. Den e rapport di 
IMF nos por wak con structuralmente di pandemia en adel- 
ante gobierno a bin reduci gastonan grandemente y a traha 
duro pa produci un surplus den nos presupuesto. Esaki ta 
hopi importante pa compronde, ya cu sin un surplus no por 
paga riba e debe, y Aruba ta keda sink. P’esey IMF a duna 
e siguiente cifranan; Na 2020: -/-16.2% di deficit causa pa 
prestamo pa salvaguardia pueblo y negoshinan den tempo di 
pandemia, 2021; -0.5% di deficit, apenas saliendo parcial- 
mente di pandemia, y aworaki na 2023: 1% surplus cu ta 
representa mas o menos 63 miyon florin. 


IMF A CONCLUI CU E GASTONAN DI GOBIERNO TA ABAO Y 
APROPIA 
Contrario cu loke cierto gremionan y oposicion kier bende 
pueblo, ata IMF ta indica cu gastonan di gobierno a wordo 
baha na un nivel apropia. Contrario na e rumornan y infor- 
macion falso cu opositornan ta vocifera, IMF ta confirma 
cu nivelnan di gasto di gobierno ta riba un bon nivel. Esaki 
a wordo confirma na varios ocasion tambe pa minister 
Xiomara Maduro. Aworaki pueblo por tin e siguransa cu IMF 
su rapport ta un sla fuerte cu ta bergonsa opositornan pero 
alabes un celebracion cu nos ta riba e bon caminda! 


Parlamentario Marco Berlis (MEP): 


Rapport di IMF riba economia di Aruba ta hopi positivo 


Y ta duna indicacion Aruba ta recuperando 

D 
iaranson ultimo, Prome Minister Evelyn Wever-Croes 
cu gran honor a ricibi señor Olivio de Cuba na su ofic- 
ina na Bestuurskantoor. Señor Olivio de Cuba a traha hopi 
aña como fotografo na BUVO. Un trahado semper ehemp- 
lar y responsabel pa cu su trabou kende sigur a imprimi 
y reforsa hopi historia den cada fotografia cu el a tuma. 


Señor de Cuba a traha tambe hopi tempo cu señor 
Gilberto Françios ‘Betico’ Croes y a sigui Betico Croes cu 
su camara tur caminda. Cu hopi placer y emocion, Prome 
Minister a scucha algun anecdota cu señor de Cuba a 
conta di e tempo ey. Awor señor de Cuba ta gosando pa 
25 aña caba di su pensioen bon mereci y su bishita na 
Bestuurskantoor tawata un deseo di señor de Cuba cu 
awor a wordo cumpli. 


Prome Minister ta gradici señor de Cuba pa su bishita 
masha grato mes y alabes ta felicita señor de Cuba cu su 
85 aña cu el a cumpli diasabra ultimo. 


Prome Minister Evelyn Wever-Croes: 


Bishita di señor Olivio de Cuba cerca Prome Minister 

N 
o tin duda tur hende ya ta pendiente pa “Hak’e Cura- 
çao Summer Festival”. Un espectaculo total ekipa cu 
su foodcourt y funzone, su balcon pa VIP y e area di mas 
grandi pa e publico cu masalmente lo bishita Curaçao Air- 
port Venue! Dia 30 di juni, 1 y 2 di juli proximo tur hen- 
de lo disfruta di Prince Royce, Elvis Crespo, UB40 cu Ali 
Campbell y Kassav. Tambe lo tin presentacion di Corsou 
su propio genionan musical Ephrem J y Axel & Orchestra. 
Diadomingo dia 2 di juli ta p’e ‘Hak’e Foodfestival’, dedica 
na Corsou su musica y cuminda tradicional. 


Diabierna dia 30 di juni, lo presenta Prince Royce, Elvis 
Crespo y Ephrem J. Tur tres artista ta fenomenal, di esey 
no tin duda. Prince Royce cu su actual hit EnRD ya tin 
mas cu 5.7 miyon views riba youtube, y cu su 34 aña di 
edad ta un sensacion den e genero musical di bachata/ 
urban. Elvis Crespo ta un artista cu continuamente a 
bin ta rehuvenese su estilo y su musica. Den decada 90 
e artista Portoriqueño a score haltisimo cu su exitonan 
Suavemente, Tu Sonrisa, Nuestra Cancion y despues 
Tatuahe. E ta Ganado di un Grammy y un Latin Grammy 
Award, y actualmente ta riba un tour sumamente exitoso. 
Ephrem J, mester di masha poco palabra. E ta Corsou su 
maximo exponente di bachata, cu presentacionnan inter- 
nacional y diferente bachata bon conoci na Republica 
Dominicana. Corsou ta orguyoso di dje, ta p’esey mes e 
ta un ‘fit’ perfecto pa e prome anochi den combinacion cu 
Prince Royce y Elvis Crespo. 


Diasabra dia 1 di juli, lo presenta KASSAV, UB40 feat. 
Ali Campbell y Axel Orchestra. Ta premira un anochi di 
hopi recuerdo. KASSAV- e creacion autentico di Jacob 
Desvarieux; esaki ta un anochi pa bo canta, baila y 
disfruta riba tur e hitnan cu semper bo a gusta y cu nunca 
mas lo bo lubida manera Zouk la Se Sel, Ou le, Rété, Oh 
Madiana, y mas! UB40 ta haci un presentacion special cu 
Ali Campbell, e bos emblematico di tur nan hitnan. Hunto 
nan tin exitonan inolvidabel; Red Red Wine, Rat in The 
Kitchen, Kingston Town, The Way You Do y mas! Axel & 
Orchestra lo saca cara di Corsou cu un produccion special 
pa “Hak’e Curaçao Summer Festival”. 


Benta di carchi ta tumando luga online via www.hakecu- 
racao.com Entrada general 100 florin pa dia den e tanda 
actual, despues lo ta 125 florin pa dia. Pa informacion di 
VIP seccion Balcony of Platinum por tuma contacto na: 
+5999-5209700. Hak’e ta recomenda e pakete pa tur dos 
dia, semper esaki lo ta mas atractivo pa e fanatico. 


Hak’e Curaçao Summer Festival 


Prince Royce, Elvis Crespo, Kassav, UB40 feat. Ali Campbell 

Fortaleza pa Famia 


TUR tata mester reconoce Dios den nan bida, den Su amor, den Su yudansa y Su Poder. E labor di un tata no ta facil, ora 
e tata tuma e encargo cu Dios a dune na serio. Pa cuminsa aunke hopi ta haci bofon awendia, no ta kere pasobra nan 
tabatin mal experiencia, of tambe pa orguyo y inmoralidad, den bista di Dios tata ta y ta keda e cabes di cas. 


*Tur homber mester balora e muhe cu pa medio di dje nan a bira tata. 


Ora cu un homber tuma e responsabilidad di tata. E ta cumpli cu e boluntad di Dios segun e palabra di Dios ta recorda 
nos den Genesis 1:26-27-28, e palabra di Dios ta sigui cu nos den Genesis 2:21-25, bisando con Dios a traha e muhe for 
di e homber. 
Y con matrimonio entre homber y muhe a wordo institui, pa Gloria di Dios. 
Y awe ta fresco den nos memoria locual e palabra di Dios ta bisa: 
* Esun cu haya un esposa ta haya algo bon, y ta ricibi fabor di Dios (Proverbionan 18:22). 


*** Un biaha Dios ta enfatisa cu den un matrimonio mester tin un muhe fisicamente y ta esey ta locual Dios mes a esta- 
blece, for di principio di mundo. 


Pasobra un esposa mester ta un muhe, pa e matrimonio ta completo den bista di Dios, no ta nos ta bisa pero e Palabra 
di Dios, ta demostra esey cu tur claridad y Dios ta bisa cu riba e matrimonio ey tin fabor di Dios, y unico cos cu Dios ta 
exigi ta cu e pareha biba den boluntad di Dios, y pa nan multiplica manera Dios ta bisa. 


***** Un bendicion ta bay na tur muhe cu a haci un homber bira tata. 


***** Pasobra un homber no por yama su mes tata, si e no a drumi cu un muhe y asina un yiu a bini na mundo. 


*** Berdad no ta discrimina ningun hende, pero mentira y pica ta pone hende haya miedo y sconde y sinti nan mes insigur 
(Genesis 3:8-17). 


Riba e mundo aki Dios por exigi tur cos di nos, pasobra Dios ta creador di tur cos, y ta tempo pa tur hende su wowo habri 
y stop di laga satanas gaña nan, y arepenti for di tur pica y inmoralidad. 


No ta existi un tata perfecto, tur tata mester somete nan mes na Dios, kere den Dios, y pone Dios na prome luga den nan 
bida y asina ricibi bendicion di Dios, pa nan mes y nan Famia. 


Tur tata tin e obligacion di cria nan yiunan, pasobra esey ta lo cual Dios ta demanda di tur tata, pasobra un tata cu no ta 
cria su yiunan ta pio cu un pagano (1 Timoteo 5:8). 


** Ta un gran berguensa ora un tata ta maltrata su esposa, y su famia, pasobra un persona asina ey no ta stima Dios, 
pasobra bo famia ta bo propio carni. 


Mira ki un amor grandi e Tata a duna nos, cu nos por wordo yama yiunan di Dios, y esey nos ta (1 Juan 3:1) 


No sea gaña mi rumannan stima. Tur bon regalo y tur don perfecto ta bini di ariba, y ta baha bin for di e Tata di luznan, 
cerca kende no tin variacion ni sombra di cambio (Santiago 1 :16-17). 


Dios ta nos refugio y nos fortalesa, un pronto auxilio den tempo di angustia (Salmo 46:1) 
Tur tata mester di Dios, pasobra Dios t’ey pa tur tata, cu yama riba Su nomber. 


Sinceramente, Pastor Marcel Balootje 


Nos tata celestial y todopoderoso, ta e ayudante di tur tata 

Hesus de Bo nos ta confia, Amen 


Conforme cu Tata Todopoderoso 
Su Santa Boluntad, 
Nos ta anuncia fayecimento di nos omo stima 


Florito Paesch 
Mihor conoci como: “Foy” 
*20-06-1945 - †15-06-2023 


Omo Foy ta den Reino Celestial cu su: 
Mayornan: 
†Edmond “Bon gay” Loopstok 
†Maria Valentina “Chia” Paesch 


Rumannan: 
†Agnes “Nene” y esposo 
†Jose Santiago “Jossy” Franken-Paesch 
†Juan “Juancito” Paesch 


Di parti Omo Foy su sobrinonan: 
Elsa Franken 
Martica Lugay-Franken y famia 
Jose Franken y famia 
Magaly Franken y famia 
Rigoberto Franken y famia 


Su ayudante y compañeronan den cas Alex y 
Ortencia Mejia 


Nos ta invita famia Paesch, Loopstok, Rozenberg, 
Perez, Franken, Lugay Tromp, Roga, Reyes, Mejia, 
Croes, Geerman, Donata, Lacle, bisiñanan, 
amigonan y conocirnan pa compaña nos na 
despedida di omo Foy cu lo tuma lugar diamars 
20 di juni 2023 di 2:00 pa 4:00 pm na Aurora 
Funeral Home na Cumana# 76, Watty Vos Blvd. 


Cremacion di omo Foy lo sigui den seno di famia. 


Nos disculpa sip or a lubida un famia. 


Ta duel nos cu despues di despedida nos no por 
ricibi bishita di condolencia na cas. 


Gradicimento y Invitacion 


Pa medio di esaki famia kier a gradici tur esnan 
cu na un manera of otro a duna nos sosten, 
consuelo y forsa durante e tempo dificil cu e 
fayecimento y entiero di nos defunto stima: 
Rafael Simon Ridderstaat 
Mihor conoci como: “Fai” 


Boso muestra di atencion ta di hopi aprecio y 
un gran sosten pa nos. Un danki na un y tur cu a 
manda carchi, krans, whatsapp, email y a hasi 
yamada nan telefonico. 
Especialmente na su subrino Modesto Maduro, 
yiunan y nietonan 
Boso muestra di atenshon tabata un gran 
consuelo pa nos. 


Na mes momento nos ta invita famia, bisiña-, 
amigo- y conocirnan 
pa compaña nos na 3 Santo Sacrificio di Misa 
na Santana Anna na Noord; dialuna 19 di juni 
pa 6:30 pm, diaranson 21 di juni pa 6.:30 pm y 
diasabra 25 di juni 2023 pa 6.30 pm 


Boso presencia ta altamente aprecia. 


G 
obierno di Aruba hunto cu Futura a bin cu un programa di innovacion, 
Edutech, na unda ta duna oportunidad na tur scol pa bin cu un proyec- 
to di innovacion cu nan ta desea pa nan scol, inscribi e proyecto, traha riba 
dje y entrege pa asina por bin na remarke pa gana fondo pa por implementa 
e proyecto desea. Colegio EPI tambe ta un scol cu a entrega nan proyecto y a 
resulta di ta un di e ganadonan. 


Den un entrevista cu señora Gina Arends di Colegio EPI, el a splica cu e a 
wordo asigna pa ta e “trekker” di e PLVS systeem na unda el a sigui un work- 
shop di digitalisacion, “Columbus Coach”, pa ciclo 21. Pa e workshop aki, 
señora Arends mester a skirbi un proyecto riba con nan lo implementa e work- 
shop aki na Colegio EPI. Directie di scol tabata asina entusiasma cu e proyecto 
aki, cu a tuma e decision di no implementa esaki solamente pa nan sino pa 
tur trahado, docente y alumno di scol. E meta di Colegio EPI ta pa prepara tur 
hende, tanto studiantenan y docentenan pa e ciclo 21 cu ta rekeri hopi di cada 
persona. 


Na momento cu Colegio EPI a tuma nota di e proyecto di EduTech, a mira e 
oportunidad di por gana e fondonan pa por haci esaki un realidad. Mirando 
cu ya caba tabata tin un plan traha, e proceso di aplicacion tabata uno hopi 
mas facil. Aki ta unda Colegio EPI a aplica cu e resultado positivo di ta un di 
e scolnan ganado. E scol ta sumamente gradicido cu e premio aki y a uza e 
fondo den bukinan digital. 


Gina Arends: 


Colegio EPI como scol ganado di e proyecto 
EduTech a ricibi su bukinan digital 


Dialuna, 19 Juni 2023 
AWEMainta 
OBITUARIO 
17 


Esun cu ta biba bou protection di e Haltisimo 
lo permanese den sombra di Todo Poderoso. 
Salmo 91:1 


A bay sosega den brasa di Señor nos esposa, mama y 
wela stima 


Juanita Filomena 
Werleman-Flanegin 
*16-05-1955 - †12-06-2023 


Na nomber di su: 
Esposo: Juan Werleman 


Yiunan: Fernando Vrolijk y yiunan 
Carina Webb-Vrolijk, esposo y yiunan 
Franklin Vrolijk, esposa y yiunan 


Ruman: Dentjie Flanegin 


Swa y cuñanan, sobrino y sobrinanan, primo y 
primanan 


Demas famia y conocir: 
Flanegin, Werleman, Hermus, Vrolijk, Webb, de Cuba, 
Bruinberg, Carolina, Dirks, Rozel, Colina, v/d Berg, 
Gomez, Peña, Croes, Navas, Kock, Florencio, Hill, 
Angela 


Ta invita pa e acto di entiero cu lo tuma lugar dialuna 
19 di juni 2023 na Aurora Funeral Home di 9:00 pa 11:00 
di mainta, despues saliendo pa Santana catolico Sta. 
Maria na Sta Cruz. 


“Señor ta mi wardador, mi’n tin falta di nada. 
Den cunucu di yerba berde e ta ponemi sosega. 
E ta hibami na awa trankil, 
pa mi bolbe haña forsa”. 
Salmo: 23 


Ta participa fayecimento di: 


Marie D. Cezaire-Joicin 
*26-05-1957 - † 06-06-2023 


Acto di entiero lo wordo anuncia despues 


“Señor ta mi wardador , mi’n tin falta di nada. 
Den cunuco di yerba berde E ta ponemi sosega. 
E ta hibami na awa tranquil, 
Pa mi bolbe haña forsa”. 


Cu profundo tristeza pero conforme cu Dios su 
boluntad, nos ta anuncia cu a fayece 


Sra Vda. Maximina 
Vrolijk-Geerman 
Mihor conocir como Chimina 
*28 Januari 1940 – † 15 Juni 2023 


Na nomber di su: 
Esposo: 
† Cosme Fabio Vrolijk 


Yiunan: 
Rita Vrolijk y Richard Kelly 
Edwin y Glenda Vrolijk–Boekhoudt 
Ludwina y Tito Boekhoudt-Vrolijk 
† Hubert y Griselda Vrolijk-Kock 
Victor y Georgina Vrolijk-Robles de Medina 


Nieto y Nietanan stima: 
Arthur y Thalina Arends-Willems, Lutmila 
Boekhoudt, Angeline Vrolijk y Rendell Silva, Melisa 
y Angelo Rasmijn-Vrolijk, Gibi y Leslie Vrolijk- 
Moreno Castillo, Ghislaine y Clayton Croes-Vrolijk, 
Yeelam Tam & Elijah Gomes, Gilienne Vrolijk & 
Juni Faro, Gabriel Vrolijk y Arabela Blanca, Mary 
Jane Vrolijk 


Bisanieto y Bisanieta nan stima: 
Ayden & Thalienne Arends, Tyone Fingal, Xavian 
& Xialine Rasmijn, Haylee, Ethan & Zophie 
Vrolijk,Chloë, Cièle, Chaïlé Croes, Marie-Elize Faro 


Mayornan: 
†Adrian Geerman y †Cornelia Geerman-Lopez 


Rumannan: 
† Ceferino Geerman, †Johana y Gregoria 
Rasmijn y famia,† Felipe y Gilberta Noguera, 
† Placida Stamper-Geerman,† Clemente 
Geerman y Dora Geerman-Henao Perez 


Swa & Cuña nan: 
† Timoteo (Ety) y Sra. Vda. Aura Vrolijk-Croes y 
yiunnan 
† Antonia Bernarda (Dina) Vrolijk y yiunan 
† Maria Dolores (Yoyo) Vrolijk y yiunan 
†Juan Jacobo (Cobito) y Maria Vrolijk-Croes 
Eusebio (Teófilo) y Olga Vrolijk-Kock y yiu 
Juan Ireno (Ene) y Chita Vrolijk-Farro y yiunan 
Susana (Chana) y Nicolas Tromp-Vrolijk y yiunan 
Tomas (Tinchi) y Marjorie Vrolijk-Kock y yiunan 
Norma (Nooi) y Maiky Croes-Vrolijk y yiunan 


Suegronan: 
Angelina Boekhoudt-Boekhoudt y famia, Sra. 
Vda Denisia Kock-Dijkhoff y famia, Sra. Vda 
Maria Kelly-Boekhoudt y famia 


Sobrino y sobrinanan, primo y primanan, ihanan, 
comer y compernan. 


Demas famia: Vrolijk, Geerman, Kelly, Boekhoudt, 
Kock, Robles de Medina, Arends, Willems, Silva, 
Rasmijn, Moreno Castillo, Croes, Tam, Gomes, 
Faro, Blanca, Fingal, Tromp, Farro, Lopez, Rafini, 
Noguera, Stamper y demás famia. 


Ta invita pa acto di condolencia y entiero cual 
lo tuma lugar na Aurora Funeral Home dialuna 19 
di juni 2023 di 2’or pa 4’or di atardi. Despues lo 
sali pa Santana Católico na Paradera. 


Nos disculpa si den nos tristesa nos por a lubida 
algun famia of conocir. 


“Señor ta mi wardador, mi’n tin falta di nada 
Den cunucu di yerba berde e ta ponemi 
sosega. 
E ta hibami na awa trankil, 
Pa mi bolbe haña forsa”. 
Salmo: 23 


Cu dolor na nos curason, nos kier anuncia 
fayecimento di nos ser stima: 


Escolastica 
N. Dania-Maduro 
“Tica” 
*6-12-1947 – †16-06-2023 


Na nomber di su: 
Estimado esposo: 
Filomeno “Filo” Dania 


Yiunan: 
Jairo y Chariselle Dania 
Shurayma Dania y Denice Kelly 


Nietonan: 
Zhyon Dania y Priscilla Koolman 
Zhyrrick Dania 


Manera Nietonan: 
Sean Toppenberg y famia 
Tyron, Tyriëne, Tyrick Geerman 


Rumannan: 
†Jose y Jacinta Maduro y yiunan 
†Theresita y Brigido Bareño 
Regina y †Pedro Yarzagaray y yiunan 
†Inez Maduro 
Cuñanan: 
Dientje Loefstok-Dania 


Sua y cuñanan den felis memoria 


Amistadnan stima: 
Glenda Koolman y famia 
Mirella Rasmijn y famia 


Demas sobrino- y sobrinanan, ihanan, 
primo- y primanan y conocirnan. 


Demas famianan: 
Maduro, Dania, Lopez, Croes, Bareño, 
Yarzagaray, Werleman, Bislik, Angela, 
Wernet, Thode, Kelly, Sutherland, Colina, 
Geerman, Rietwijk, Silonero, Paris. 


Ta invita pa acto di entiero cual lo tuma 
lugar na Royal Funeral Home diaranson 21 
di juni 2023 di 9’or pa 11’or di mainta. 


Despues lo sali pa Santana Catolico na Sta 
Cruz. 


Condolencia lo tuma lugar na Royal Funeral 
Home diamars 20 di juni 2023 di 7’or pa 9’or 
dia nochi. 


Disculpa nos si den nos tristesa nos por a 
lubida algun famia of conocir. 


Nos ta lamenta cu despues di entiero nos no 
ta ricibi bishita di condolencia na cas. 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. - Salmo: 23 


Nos ta anuncia fayecimento di: 
Thomasina Theodora 
Limonier-Croes 
*01-04-1932 - †16-06-2023 


Acto di entiero lo wordo anuncia despues. 


